อีก10ปีงบรายจ่ายรัฐพุ่ง3ล้านล้านบาท
นายกฯเผยงบประมาณรายจ่ายของรัฐพุ่งหลัก&nbsp; 3 ล้านล้านบาทในอีก 10 ปีข้างหน้า เล็งเพิ่มเครื่องมือตรวจสอบการเบิกจ่ายงบให้โปร่งใส ไร้ปัญหาคอรัปชั่น
13 ธ.ค. 2553

นายกฯเผยงบประมาณรายจ่ายของรัฐพุ่งหลัก  3 ล้านล้านบาทในอีก 10 ปีข้างหน้า เล็งเพิ่มเครื่องมือตรวจสอบการเบิกจ่ายงบให้โปร่งใส ไร้ปัญหาคอรัปชั่น 
นายอภิสิทธิ์ เวชชาชีวะ นายกรัฐมนตรี เปิดเผยในพิธีมอบรางวัล “ รัษฎากรพิพัฒน์ ” ของกรมสรรพากรว่า สำนักงบประมาณได้รายงานตัวเลขการจัดทำงบประมาณในปี 2554 ว่าจะอยู่ที่ระดับ 2 ล้านล้านบาท และจะเพิ่มขึ้นเป็น 3 ล้านล้านบาทในอีก 10 ปีข้างหน้า โดยพิจารณาจากรายจ่ายประจำ งบผูกผัน  ภาระต่างๆ การทำโครงการรัฐสวัสดิการ รวมถึงภาระหนี้ต่างที่จะเกิดขึ้นในอนาคต 
ดังนั้นรัฐบาลจึงมีนโยบายในการลงทุนช่วยเหลือประชาชน เพื่อสร้างโอกาสทางด้านการศึกษา การจัดสวัสดิการผู้สูงอายุ ประกันภัยพืชผล ประกันรายได้ การลงทุนในโครงกาขนาดใหญ่ เช่น ถนน แหล่งน้ำ การสร้างโรงพยาบาล โดยจะนำเงินภาษีของประชาชนมาใช้ให้เกิดประโยชน์สูงสุด
ทั้งนี้รัฐบาลได้เตรียมหามาตรการดูแลเรื่องการใช้จ่ายภาครัฐให้คุ้มค่าและโปร่งใส ตรวจสอบได้ สามารถจัดการกับปัญหาการทุจริต คอรัปชั่นได้  ซึ่งทางสำนักงบประมาณได้รายงานว่าได้มีการเพิ่มเครื่องมือในการตรวจสอบได้แก่ การบอกพิกัด  GIS  เพื่อแจ้งพื้นที่ที่ขอเบิกจ่ายงบประมาณ ให้สามารถตรวจสอบความถูกต้องได้ และจะช่วยสร้างความเชขื่อมั่นให้กับผู้เสียภาษีว่ารัฐมีการใช้จ่ายเงินภาษีของประชาชนไปอย่างโปร่งใสถูกต้อง